

**Семей қаласы азаматтарының жекелеген санаттарының қоғамдық жолаушылар көлігінде (таксиден басқа) жеңілдікпен жүруі туралы**

Абай облысы Семей қаласы әкімдігінің 2024 жылғы 30 қыркүйектегі № 890 бірлескен қаулысы және Абай облысы Семей қаласы мәслихатының 2024 жылғы 27 қыркүйектегі № 32/170-VIII шешімі. Абай облысының Әділет департаментінде 2024 жылғы 14 қазанда № 355-18 болып тіркелді

      Қазақстан Республикасының "Қазақстан Республикасындағы көлік туралы" Заңының 13-бабына, Қазақстан Республикасының "Қазақстан Республикасындағы жергілікті мемлекеттік басқару және өзін-өзі басқару туралы" Заңының 6-бабы 1-тармағының 15) тармақшасына және 31-бабының 2-тармағының 9) тармақшасына, Қазақстан Республикасының "Автомобиль көлігі туралы" Заңының 20-бабына, Қазақстан Республикасының "Құқықтық актілер туралы" Заңының 27-бабына сәйкес, Семей қаласының әкімдігі ҚАУЛЫ ЕТЕДІ және Семей қаласының мәслихаты ШЕШТІ:

      1. Семей қаласы азаматтарының келесі санаттарына қалаішілік қоғамдық көлікте (таксиден басқа) тегін жол жүру белгіленсін:

      1) Ұлы Отан соғысының қатысушылары мен мүгедектігі бар адамдарға;

      2) көру қабілеті бойынша І топтағы мүгедектігі бар адамдарға жетектеушісімен;

      3) көру қабілеті бойынша ІІ топтағы мүгедектігі бар адамдарға;

      4) ең төменгі зейнетақы алатын зейнеткерлерге;

      5) І топтағы мүгедектігі бар адамдарға жетектеушісімен;

      6) ІІ топтағы мүгедектігі бар адамдарға;

      7) мемлекеттік атаулы әлеуметтік көмек алуға құқығы бар отбасылардан шыққан балаларға;

      8) мемлекеттік атаулы әлеуметтік көмек алмайтын, жан басына шаққандағы орташа табысы ең төмен күнкөріс деңгейінің шамасынан төмен отбасылардан шыққан балаларға;

      9) жетім балаларға, ата-анасының қамқорлығынсыз қалған, отбасыларда тұратын балаларға;

      10) көпбалалы отбасылардан шыққан балаларға;

      11) мүгедектігі бар балаларға жетектеушісімен;

      12) "Алтын алқа", "Күміс алқа" алқаларымен марапатталған немесе бұрын "Батыр ана" атағын алған, сондай-ақ I және II дәрежелі "Ана даңқы" ордендерімен марапатталған көп балалы аналарға;

      2. Семей қаласы жолаушыларының мынадай санаттарына қалаішілік қоғамдық көлікте (таксиден басқа) тариф құнының 50 (елу) пайыз жеңілдікпен жол жүру белгіленсін:

      1) 7 жастан 15 жасқа дейінгі балаларға – тарифтің 50%;

      2) 70 жастан асқан зейнеткерлерге – тарифтің 50 %.

      3. "Абай облысы Семей қаласының жолаушылар көлігі және автомобиль жолдары бөлімі" мемлекеттік мекемесі Қазақстан Республикасының заңнамасында белгіленген тәртіппен:

      1) осы бірлескен Семей қаласы әкімдігінің қаулысы мен Семей қаласы мәслихатының шешімі Абай облысының Әділет департаментінде мемлекеттік тіркелуін;

      2) осы бірлескен Семей қаласы әкімдігінің қаулысын және Семей қаласы мәслихатының шешімін ресми жарияланғаннан кейін Семей қаласы әкімдігінің интернет - ресурсында орналастыру.

      4. Осы бірлескен Семей қаласы әкімдігінің қаулысы мен Семей қаласы мәслихатының шешімінің орындалуын бақылау жетекшілік ететін Семей қаласы әкімінің орынбасарына жүктелсін.

      5. Күші жойылды деп танылсын:

      1) "Семей қаласы азаматтарының жекелеген санаттарының қоғамдық жолаушылар көлігінде (таксиден басқа) жеңілдікпен жүруі туралы" Семей қаласы әкімдігінің 2021 жылғы 4 ақпандағы № 244 бірлескен қаулысы және Семей қалалық мәслихатының 2021 жылғы 1 ақпандағы № 3/17-VII шешімі (Нормативтік құқықтық актілерді мемлекеттік тіркеу тізілімінде № 8402 болып тіркелген);

      2) Семей қаласы әкімдігінің 2023 жылғы 27 сәуірдегі № 345 бірлескен қаулысы және Семей қаласы мәслихатының 2023 жылғы 20 сәуірдегі № 2/21-VIII шешімі "Семей қаласы әкімдігінің 2021 жылғы 4 ақпандағы № 244 бірлескен қаулысына және Семей қаласы мәслихатының 2021 жылғы 1 ақпандағы № 3/17-VII шешіміне "Семей қаласы азаматтарының жекелеген санаттарының қоғамдық жолаушылар көлігінде (таксиден басқа) жеңілдікпен жүруі туралы" өзгерістер мен толықтырулар енгізу туралы" (Нормативтік құқықтық актілерді мемлекеттік тіркеу тізілімінде № 61-18 болып тіркелген).

      6. Осы бірлескен Семей қаласы әкімдігінің қаулысы мен Семей қаласы мәслихатының шешімі оның алғашқы ресми жарияланған күнінен кейін күнтізбелік он күн өткен соң қолданысқа енгізіледі.

|  |
| --- |
| *Семей қаласы әкімі* |
|  | *Н. Нурсагатов* |
| *Семей қаласы мәслихатының төрағасы* |
|  | *Д. Шакаримов* |

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК